**ՇՆՈՐՀԱՎՈՐ ԱՄԱՆՈՐ ԵՎ ՍՈՒՐԲ ԾՆՈՒՆԴ**

Սիրելի՛ հայրենակիցներ,

Թալին խոշորացված համայնքի հարգելի՛ բնակիչներ,

Շնորհավորում եմ բոլորիս Ամանորի և Սուրբ Ծննդյան տոների կապակցությամբ:

2023 թվականն այսօր մոտենում է իր տրամաբանական ավարտին և ինչպես ամեն տարեվերջին՝ այսօր ևս կազդարարվի գալիք տարվա մուտքն, ու մենք կլցվենք նոր հույսերով, սպասումներով ու նպատակներով։

2023 թվականը մեզ հեշտ չտրվեց, հեշտ չէին թեև նախորդ տարիները, սակայն այս տարիների կորուստները, արհավիրքներն ու անկումները մեզ չկոտրեցին, ավելին՝ միավորեցին ու դարձրին ավելի ուժեղ, ավելի պատրաստ՝ եկող բոլոր տարիներին հստակ քայլեր անելու ու մեր համայնքը, մեր երկիրն ավելի ուժեղ և հզոր դարձնելուն։ Հավե՜րժ փառք ու պատիվ մեր բոլոր նահատակներին, թող հայոց ազգը այլևս երբեք չկրի կորուստներ ու չսգա, արցախահայերին, ովքեր այսօր մեզ հետ կդիմավորեն Նոր տարին թո՛ղ էլ երբեք չպատուհասի չարիքն ու նրանց ընտանիքներում տիրի միայն ուրախություն։

Թո՛ղ խաղաղությունն անխախտ լինի Հայոց աշխարհում։

Հարգելի հայրենակիցներ, սիրելի՛ թալինցիներ, այսօր մենք այլևս ետ նայելու և ընկրկելու ժամանակ չունենք, հիմա, ավելի քան երբևէ մենք պետք է առաջ շարժվենք, մեր ազնիվ և արդար աշխատանքով շենացնենք մեր երկիրը, մեր երեխաներին ու ապագա սերունդներին ժառանգենք միասնական և հզոր հայրենիք։ Ամեն անցնող տարին մեզ կյանքի մի նոր դաս է տալիս, և այդ անցնող տարիների հետ մենք կոփվում ու վերածնվում ենք՝ վերաիմաստավորելով մեր կյանքը։

Ցանկանում եմ, որ 2023-ում մնան մեզ խանգարող բոլոր երևույթներն ու վատ հիշողությունները, թո՛ղ 2024 թվականը մեզ ու մեր հայրենիքին բերի խաղաղություն, բարօրություն, սեր և միասնականություն։

Սիրելի՛ թալինցիներ, Թալինում բնակվող ԼՂՀ-ից տեղահանված քույրեր և եղբայրներ, թո՛ղ գալիք տարում մեր համայնքն էլ ավելի շենանա ու զարգանա, իսկ բոլորիդ ընտանիքներում տիրի համերաշխությունն ու երջանկությունը։

Շնորհավորում եմ համայն հայությանը՝ հայրենիքում և սփյուռքում։ Թո՛ղ 2024 թվականը լցնի մեր սրտերը սիրով և հավատով։

Շնորհավոր Ամանոր և Սուրբ Ծնունդ։

***Թալին համայնքի ղեկավար՝ Տավրոս Սափեյան***